|  |  |
| --- | --- |
|  |  |
| MINISTRI MÄÄRUS | |  |  | | --- | --- | | 21.08.2025 | nr 33 | |
| **Raseduse infosüsteemi põhimäärus** |  |

|  |  |
| --- | --- |
|  |  |

Määrus kehtestatakse rahvatervishoiu seaduse § 26 lõike 6 alusel.

**1. peatükk**

**Üldsätted**

**§ 1. Infosüsteemi pidamise eesmärk ja nimetus**

(1) Raseduse infosüsteemi peetakse raseduse kulgemise, katkemise ja katkestamise ning ema ja vastsündinu haigestumuse ja suremuse analüüsimiseks, tervishoiuteenuste korraldamiseks, tervisepoliitika väljatöötamiseks, diagnostika ja ravi käsitluse hindamiseks ning statistika ja teadusliku uurimistöö, sealhulgas epidemioloogiliste uuringute tegemiseks.

(2) Raseduse infosüsteem (edaspidi *infosüsteem*) kuulub riigi infosüsteemi.

(3) Infosüsteemi ingliskeelne nimetus on *Estonian Medical Pregnancy Information System*.

**§ 2. Infosüsteemi andmekogude nimetused**

(1) Infosüsteem hõlmab kahte andmekogu: meditsiiniline sünniregister ja meditsiiniline raseduse katkemise ja katkestamise register.

(2) Meditsiinilise sünniregistri ingliskeelne nimetus on *Estonian Medical Birth Register*.

(3) Meditsiinilise raseduse katkemise ja katkestamise registri ingliskeelne nimetus on *Estonian Abortion Register*.

**§ 3. Infosüsteemi vastutav töötleja**

Infosüsteemi vastutav töötleja on Tervise Arengu Instituut.

**2. peatükk**

**Infosüsteemi ülesehitus ja andmete koosseis**

**§ 4. Infosüsteemi ülesehitus**

Infosüsteem koosneb kahest elektroonsest andmekogust ja arhiveeritud andmetest.

**§ 5. Infosüsteemi andmete kaitse**

(1) Infosüsteemi andmete kaitse tagatakse käideldavuse (K), tervikluse (T) ja konfidentsiaalsuse (S) parameetrite hindamise kaudu vastavalt riigi infosüsteemide turvameetmete süsteemi erinõuetele, rakendades organisatsioonilisi, füüsilisi ja infotehnoloogilisi turvameetmeid.

(2) Infosüsteemi turvaklass on K1T2S2.

(3) Infosüsteemi turbeaste on keskmine (M).

**§ 6. Tervishoiuteenuse osutaja poolt infosüsteemi edastatavad andmed naise raseduse kohta**

(1) Tervishoiuteenuse osutaja andmed:

1) tervishoiuteenuse osutaja asutuse nimetus;

2) tervishoiuteenuse osutaja registrikood;

3) töötaja nimi ja registreerimiskood;

4) tervishoiuteenuse osutamist tõendava dokumendi number.

(2) Naise üldandmed:

1) isikukood,

2) sünniaeg;

3) ees- ja perekonnanimi;

4) elukoht;

5) rahvus;

6) tegevusala;

7) haridus;

8) perekonnaseis;

9) abielu sõlmimise, kooselu registreerimise või vabaabielu alguse aeg.

(3) Naise varasemate raseduste ja sünnituste andmed:

1) varasemate sünnituste arv (elussünd, surnultsünd);

2) varasemate raseduse katkemiste või katkestamiste ning emakaväliste raseduste arv ja liik (iseeneslik raseduse katkemine, omal soovil raseduse katkestamine, meditsiinilisel näidustusel raseduse katkestamine, emakaväline rasedus, muu raseduse katkemine või katkestamine).

(4) Naise poolt kasutatud rasestumisvastaste meetodite andmed:

1) enne rasestumist kasutatud rasestumisvastane meetod (kombineeritud hormonaalne meetod, ainult gestageeni sisaldav meetod, muu meetod);

2) raseduse katkemise või katkestamise järel kasutatud rasestumisvastane meetod.

(5) Andmed naise käesoleva raseduse kohta: raseduse planeeritus, raseduskestus nädalates ja päevades ning viimase menstruatsiooni, viljastamise ja embrüosiirdamise kuupäev.

(6) Kui isikul puudub isikukood, kantakse registrisse isiku sünniaeg.

(7) Lõike 2 punktides 4–9 nimetatud andmed ning bioloogilise isa vanuse ja lõike 2 punktides 4–9 nimetatud andmed bioloogilise isa kohta esitatakse juhul, kui andmesubjekt on need andmed vabatahtlikult avaldanud.

**§ 7. Tervishoiuteenuse osutaja poolt infosüsteemi edastatavad andmed raseduse katkemise või katkestamise kohta**

(1) Paragrahvis 6 nimetatud andmed.

(2) Käesoleva raseduse katkemise või katkestamise andmed:

1) liik (iseeneslik raseduse katkemine, omal soovil raseduse katkestamise, meditsiinilisel näidustusel raseduse katkestamine näidustuse ja diagnoosikoodiga, muu raseduse katkemine või katkestamine);

2) meetod (vaakumaspiratsioon, ravim, keisrilõige, ei vajanud sekkumist);

3) aeg (päev/kuu/aasta);

4) ebaõnnestunud katkestamise puhul liik (ravimiga või kirurgiline) ja kuupäev;

5) esimese 24 tunni jooksul esinenud tüsistused (ei esinenud, verejooks, emaka perforatsioon, retensioon, veriemakas, emakakaela vigastus, muu).

**§ 8. Tervishoiuteenuse osutaja poolt infosüsteemi edastatavad andmed lapse sünni kohta**

(1) Tervishoiuteenuse osutaja andmed § 6 lõikes 1 nimetatud andmekoosseisus.

(2) Sündinud lapse bioloogilise ema üldandmed § 6 lõikes 2 nimetatud andmekoosseisus ja isa üldandmed § 6 lõike 2 punktides 1–7 nimetatud andmekoosseisus.

(3) Sündinud lapse bioloogilise ema varasemate raseduste ja sünnituste andmed § 6 lõikes 3 nimetatud andmekoosseisus.

(4) Bioloogilise ema terviseandmed:

1) rasedusaegse jälgimise andmed (esimese visiidi aeg, raseduskestus esimesel visiidil, visiitide arv, ema kaal ja pikkus enne rasedust, rasedusega seotud riskitegurid ja toimingud, ema raseduspuhused diagnoosid, sealhulgas kaasuvad haigused (RHK kood));

2) käesoleva sünnituse andmed (lapse sünnikoht, raseduskestus sünnitushetkel, valutustamine, sünnitusega seotud toimingud, sünnitamisviis, lootevee puhkemise aeg, sünnituse kestus, verekaotus);

3) sünnituspuhused ja -järgsed diagnoosid (RHK kood);

4) ravi kestus haiglas (päevad, haiglasse saabumise ja haiglast lahkumise kuupäev).

(5) Sündinud lapse andmed:

1) isikukood või unikaalne kood;

2) sugu;

3) sünnikuupäev ja kellaaeg;

4) sündimine elusalt või surnult (intranataalselt, antenataalselt, aeg täpsustamata);

5) sünnituse käigus sündinud laste arv ja sünnijärjekord;

6) kaksikute puhul platsentatsiooni tüüp;

7) sünnikaal ja -pikkus ning peaümbermõõt;

8) sünnihinne APGARi järgi;

9) nabaväädivere happe-alustasakaalu näitajad;

10) lapsega kohe sünnituse järel tehtud toimingud;

11) andmed lapse haiglast lahkumisel või kuni seitsme päeva vanuseni (toimingud, immuniseerimine, toitmine, sõeluuringud, diagnoosid, väärarendid (RHK kood), seisund ja haiglast lahkumise kuupäev).

**§ 9. Tervishoiuteenuse osutaja poolt infosüsteemi edastatavad täiendavad andmed enneaegse lapse kohta**

(1) Tervishoiuteenuse osutaja andmed § 6 lõikes 1 nimetatud andmekoosseisus.

(2) Bioloogilise ema üldandmed § 6 lõike 2 punktides 1–3 nimetatud andmekoosseisus.

(3) Bioloogilise ema terviseandmed:

1) sünnituseelne ja -aegne ravi ning protseduurid;

2) lootevee puhkemise kellaaeg.

(4) Enneaegse lapse üldandmed § 8 lõike 5 punktides 1–3 nimetatud andmekoosseisus.

(5) Enneaegse lapse terviseandmed:

1) sünnijärgne transport;

2) haigusseisundid ja diagnoosid;

3) tehtud toimingud ja ravi;

4) ravimid;

5) toitmine;

6) uuringud;

7) piltdiagnostika;

8) lapse seisund haiglast lahkudes või raseduskestuse ja lapse sünnijärgse vanuse liitmisel saadud lapse vanuseni 44 nädalat (toitmine, mõõdud, diagnoosid ja väärarendid, kaasuvad haigused);

9) surma põhjus (RHK kood) ja surma aeg (kuupäev, kellaaeg).

(6) Enneaegseks lapseks loetakse käesoleva paragrahvi tähenduses last, kes on sündinud raseduskestuses kuni 33 rasedusnädalat ja kuus päeva.

(7) Enneaegse lapse kohta kogutakse andmeid sünnijärgse haiglaravi lõpuni või raseduskestuse ja lapse sünnijärgse vanuse liitmisel saadud lapse vanuseni 44 nädalat.

**§ 10. Andmete õiguslik tähendus**

Infosüsteemi andmetel on informatiivne tähendus.

**3. peatükk**

**Andmete esitamine ja kandmine infosüsteemi, andmete väljastamine infosüsteemist, andmevahetus ja logide säilitamine**

**§ 11. Andmete esitamine infosüsteemi**

(1) Infosüsteemile esitavad andmeid tervishoiuteenuse osutajad, kes osutavad eriarstiabi tegevusloa alusel sünnitusabi ja günekoloogia- või pediaatriateenust ning iseseisvalt osutatava ämmaemandusabi tegevusloa alusel kodusünnitusabi.

(2) Infosüsteemile esitatakse andmed paberil, elektroonselt või riigi infosüsteemide andmevahetuskihi kaudu. Andmete esitamisel lisatakse esitaja allkiri, digitaalallkiri või asutuse e-tempel.

(3) Andmete esitaja esitab infosüsteemile andmed lapse sünnile, raseduse katkemisele või katkestamisele järgneva kuu 15. kuupäevaks, surnult sündinud või esimesel elunädalal surnud lapse sünni korral ülejärgmise kuu 15. kuupäevaks. Enneaegse lapse täiendavad andmed esitatakse haiglast väljakirjutamise või raseduskestuse ja lapse sünnijärgse vanuse liitmisel saadud 44 täisnädala täitumisele järgneva kuu 15. kuupäevaks.

**§ 12. Andmete kandmine infosüsteemi**

Vastutav töötleja kannab andmed infosüsteemi 30 kalendripäeva jooksul pärast andmete saamist.

**§ 13. Andmete muutmine ja parandamine ning infosüsteemi kantud andmete õigsuse tagamine**

(1) Infosüsteemile esitatud andmete õigsuse eest vastutab andmete esitaja.

(2) Infosüsteemi kantud andmete muutumise korral esitab andmete esitaja vastutavale töötlejale uued andmed, mille alusel parandatakse kanne 30 kalendripäeva jooksul.

(3) Infosüsteemi kantud andmete õigsuse kontrollimiseks ja andmete tervikluse tagamiseks on infosüsteemi vastutaval töötlejal õigus seaduses sätestatud korras teha andmete esitajale täpsustavaid päringuid.

(4) Infosüsteemi kantud andmete vigade või ebatäpsuste avastamisel sulgeb vastutav töötleja ligipääsu vigastele andmetele kuni andmete parandamiseni.

**§ 14. Juurdepääs andmetele ja andmete väljastamine**

(1) Juurdepääs infosüsteemi andmetele ja andmete väljastamine infosüsteemist tagatakse kooskõlas andmekaitset reguleerivate õigusaktidega, arvestades rahvatervishoiu seaduses sätestatud erisusi.

(2) Infosüsteemist väljastatavate andmete õigsuse eest vastutab vastutav töötleja.

(3) Vastutav töötleja tagab avalikkusele veebilehe kaudu juurdepääsu infosüsteemi andmete põhjal koostatud statistilistele andmetele.

(4) Vastutav töötleja peab arvestust selle üle, kellele, mis eesmärgil, millisel viisil ja milliseid isikuandmeid on infosüsteemist väljastatud.

**§ 15. Andmevahetus andmekogudega**

(1) Rahvastikuregister edastab infosüsteemile järgmised andmed:

1) bioloogilise ema isikukood;

2) ees- ja perekonnanimi;

3) sündinud lapse isikukood;

4) meditsiinilise sünnitõendi välja andnud asutuse nimetus.

(2) Surma põhjuste register edastab infosüsteemile järgmised andmed:

1) kuni ühe aasta vanuse lapse surma korral surma põhjus (RHK), kuupäev ja kellaaeg;

2) rasedussurma korral naise surma põhjus (RHK), kuupäev ja kellaaeg.

**§ 16. Andmete töötlemise logimine**

Vastutav töötleja tagab infotehnoloogiliste vahenditega logid registris kande vaatamise, lisamise, muutmise ja kustutamise kohta, võimaldades tuvastada töötlemistoimingu teinud isiku ja töötlemise aja.

**4. peatükk**

**Infosüsteemi andmete säilitamine**

**§ 17. Andmete säilitamine**

(1) Infosüsteemi andmeid säilitatakse tähtajatult.

(2) Logisid säilitatakse viis aastat andmete tekkimisest.

**5. peatükk**

**Infosüsteemi järelevalve, rahastamine ja lõpetamine**

**§ 18. Infosüsteemi järelevalve**

Andmekaitse järelevalveasutus ja vastutav töötleja teevad järelevalvet infosüsteemi pidamise üle vastavalt oma pädevusele.

**§ 19. Infosüsteemi rahastamine**

Infosüsteemi pidamist ning hooldus- ja arendustöid rahastatakse riigieelarvest selleks vastutavale töötlejale eraldatud vahenditest.

**§ 20. Infosüsteemi lõpetamine**

(1) Infosüsteemi pidamise lõpetamise otsustab valdkonna eest vastutav minister.

(2) Infosüsteemi lõpetamisel otsustatakse andmete üleandmine teise andmekogusse või riiklikku arhiivi või andmete hävitamine.

(3) Infosüsteem lõpetatakse avaliku teabe seaduses sätestatud tingimustel ja korras.

**6. peatükk**

**Rakendussätted**

**§ 21. Üleminekusäte**

Enne määruse jõustumist registrisse kogutud andmeid säilitatakse tähtajatult.

**§ 22. Määruse jõustumine**

Määrus jõustub 1. septembril 2025. a.

(allkirjastatud digitaalselt)

Karmen Joller

sotsiaalminister

(allkirjastatud digitaalselt)

Maarjo Mändmaa

kantsler